Мсьціўцы (фільм, 2012)

«**Ма́рвэлавы Мсьці́ўцы**» (), ці проста «**Мсьціўцы**» () — амэрыканскі супэргеройскі фільм 2012 року, сфільмаваны студыяй «Marvel» пра аднайменную групу супэргерояў. Гэта шосты фільм у кінасусьвеце Marvel. Рэжысэр — Джос Ўідан, аўтары сцэнару — Зак Пэн і Джос Ўідан. У галоўных ролях: Робэрт Даўні (малодшы), Крыс Эванз, Марк Рафала, Крыс Гэмсўарт, Скарлет Ёхансан, Джэрэмі Рэнэр (каманда Мсьціўцаў), а таксама Том Гідэлстан, Кларк Грэг, Кобі Смалдэрз, Стэлян Скаршгорд і Сэмюэл Джэксан. У фільме Нік Ф’юры, кіраўнік міратворчай арганізацыі Ш.Ч.Ы.Т., наймае Тоні Старка, капітана Амэрыку, Халка і Тора ў каманду, якая будзе супрацьстаяць спробе Локі заваяваць Зямлю.

## Сюжэт

Асгардзец Локі сустракае Іншага, лідэра па-зазямной расы Чытаўры. Наўзамен за вяртаньне Тэсэракту, магутнай крыніцы энэргіі невядомага патэнцыялу, Іншы абяцае прадаставіць Локі войскі, зь якім ён зможа падпарадкаваць Зямлю. Нік Ф’юры, кіраўнік выведніцкай агенцыі Ш.Ч.Ы.Т., прыбывае з агенткай лейтэнантам Марыяй Гіл на дасьледчую базу падчас ейнай эвакуацыі. Агент Філ Кулсан дакладае, што падчас дасьледаваньня Тэсэракта, якое вядзе доктар Эрык Сэльвіг, аб’ект пачаў выпраменьваць невядомы від энэргіі. У іхняй прысутнасьці Тэсэракт нечакана актывізуецца і адчыняе кратовую нару, празь якую на Зямлю трапляе Локі. Ён забірае Тэсэракт і некалькіх агентаў разам з Сэльвігам і Клінтам Бартанам, падпарадкоўваючы іх сваім скіпэтрам.

Напад Локі падштурхоўвае Ф’юры перазапусьціць «Ініцыятувы Мсьціўцаў». Агент Наташа Раманава выпраўляецца ў Калькуту, каб запытаць дапамогі доктара Бруса Банэра ў высочваньні Тэсэракта па ягоным гама-выпраменьваньні. Кулсан зьвяртаецца да Тоні Старка, каб той вывучыў вынікі досьледаў Сэльвіга, а Ф’юры дае заданьне Стыву Роджэрзу знайсьці Тэсэракт.

У Штутгарце Бартан скрадае ірыд, неабходны дзеля стабілізацыі энэргіі Тэсэракта, пакуль Локі займаецца адцягвальнай апэрацыяй. Тым яго застаюць Роджэрз, Старк і Раманава; у выніку сутычкі Локі здаецца. Яго эскартуюць у Ш. Ч.Ы. Т., аднак ягоны зводны брат Тор вызваляе Локі, спадзеючыся, што здолее ўгаварыць брата адмовіцца ад свайго пляну і вярнуцца ў Асгард. Пасьля спрэчкі са Старкам і Роджэрзам Тор пагаджаецца перадаць Локі на лётаючы авіяносец Ш. Ч.Ы. Т.у, Гэліавіяносец. Тут Локі саджаюць у вязьніцу, пакуль Банэр і Старк займаюцца пошукамі Тэсэракта.

Мсьціўцы разыходзяцца ў стаўленьні да Локі, а таксама ў поглядах на тое, што Ш. Ч.Ы. Т. плянуе выкарыстаць Тэсэракт дзеля распрацоўкі зброі стрымліваньня супраць нападу іншаплянэцянаў. Даходзіць да спрэчкі, і ў гэтым час Бартан і іншыя апанаваныя скіпэтрам Локі агенты атакуюць Гэліавіяносец, выводзяць са строю адзін зь ягоных рухавікоў і выклікаюць пераўтварэньне Банэра ў Халка. Старк і Роджэрз спрабуюць адрамантаваць рухавік, а Тор спрабуе спыніць Халкаву лютасьць. Раманава хоцькі-няхоцькі вымушаная біцца з былым паплечнікам Бартанам, і зьбіваючы яго да бяспамяцтва, выводзіць таго з-пад кантролю Локі. Локі вызваляецца, забіўшы Кулсана і скінуўшы з авіяносца Тора, а Халк вывальваецца зь яго пры спробе напасьці на зьнішчальнік Ш. Ч.Ы. Т.у. Ф’юры выкарыстоўвае сьмерць Кулсана як матывацыю Мсьціўцаў зьядняцца ў каманду. Старк і Роджэрз здагадваюцца, што для Локі перамога над імі — не канчатковая мэта; яму неабходна прынізіць іх публічна, каб зацьвердзіць сябе валадаром Зямлі. З дапамогай збудаванай Сэльвігам прылады Локі выкарыстоўвае Тэсэракт, каб адчыніць кратовую нару над Старкавай вежай, празь якую на Зямлю ўрываецца флёт Чытаўры.

Роджэрз, Старк, Раманава, Бартан і Тор становяцца на абарону Нью-Ёрку ад іншаплянэцянаў. Зьяўляецца Банэр і, ператварыўшыся ў Халка, далучаецца да Мсьціўцаў, пакуль адбываецца эвакуацыя насельніцтва. Халк знаходзіць Локі і атрымлівае над ім верх. Раманава прабіваецца да генэратара кратовай нары, дзе Сэльвіг, вызвалены з-пад падпарадкаваньня Локі, высьвятляе, што генэратар можа быць спынены скіпэтрам Локі. Тым часам вышэйстаячыя чыноўнікі з Сусьветнай рады бясьпекі адхіляюць Ф’юры ад камандаваньня за няздольнасьць абараніць Нью-Ёрк і вырашаюць зьнішчыць іншаплянэтнікаў разам з жыхарамі, запусьціўшы ядзерную ракету. Старк перахоплівае яе па шляху і накіроўвае праз кратовую нару да флёту Чытаўры. Выбух ракеты зьнішчае флагманскі карабель прыхадняў, што прыводзіць да адключэньня іхніх войскаў на Зямлі. У Старкавым касьцюме сканчаецца энэргія, і ён падае назад у кратовую нару за імгненьні да таго, як Раманава яе зачыняе. Ад падзеньня на зямлю Старка ратуе Халк. Скончыўшы справы, Тор вяртаецца з Локі і Тэсэрактам у Асгард, а Ф’юры выказвае ўпэўненасьць у тым, што Мсьціўцы зьбяруцца зноў пры патрэбе.

У паміжсубтытравай сцэне Іншы абмяркоўвае са сваім валадаром няўдалую атаку на Зямлю. У пасубтрытравай сцэне Мсьціўцы ў цішыні ядуць шавурму ў рэстаране.

## У ролях

* Робэрт Даўні (малодшы) — Тоні Старк / Жалезны чалавек, геніяльны вынаходнік, мільярдэр, вісус і філянтроп, носьбіт электрамэханічнага бронекасьцюму ўласнага вынаходніцтва.
* Крыс Эванз — Стыў Роджэрз / Капітан Амэрыка, вэтэран II сусьветнай вайны, з дапамогай экспэрымэнтальнай сыроваткі выведзены на пік чалавечай фізычнай моцы і замарожаны, а пасьля абуджаны ў цяперашні час.
* Марк Рафала — Брус Банэр / Халк, геніяльны навуковец, які з-за апраменьваньня гама-радыяцыяй пры раззлаваньні ці хваляваньні ператвараецца ў монстра.
* Крыс Гэмсўарт — Тор, кронпрынц Асгарду, прадстаўляе аднайменнага пэрсанажа скандынаўскай міталёгіі.
* Скарлет Ёхансан — Наташа Раманава / Чорная ўдава, высокакваліфікаваны агент Ш. Ч.Ы. Т.у.
* Джэрэмі Рэнэр — Клінт Бартан / Сакалінае Вока, майстарскі лучнік, агент Ш. Ч.Ы. Т.у.
* Том Гідэлстан — Локі, прыёмны брат Тора, заснаваны на скандынаўскім бостве.
* Кларк Грэг — Філ Кулсан, агент Ш. Ч.Ы. Т.у, нагляднік розных палявых апэрацыяў арганізацыі.
* Кобі Смалдэрз — Марыя Гіл, высокапастаўлены агент Ш. Ч.Ы. Т.у, паплечніца Ніка Ф’юры.
* Стэлян Скаршгорд — Эрык Сэльвіг, астрафізык і сябар Тора, дасьледуе Тэсэракт, пасьля чаго ягоным розумам авалодвае Локі.
* Сэмюэл Джэксан — Нік Ф’юры, кіраўнік Ш. Ч.Ы. Т.у, каардынатар «Ініцыятывы Мсьціўцаў».

## Вытворчасьць
У 2007 року студыя «Marvel» наняла для «Мсьціўцаў» сцэнарыста Зака Пэна, які раней склаў сцэнар «Неймавернага Халка». У кастрычніку 2008 пачаўся падбор актораў.

Здымкі пачаліся ў красавіку 2011 року ў Албукерке (Нью-Мэксыка) і праходзілі таксама ў Пэнсыльваніі ды Агаё, а скончыліся ў Нью-Ёрку.

## Ацэнкі
«Мсьціўцы» зарабілі $623,4 мільёны ў ЗША і Канадзе і $895,5&nbsp;млн у астатнім сьвеце — агулам $1519&nbsp;млрд, што зрабіла яго на той час трэцім фільмам у сьвеце паводле касавых збораў, найлепшым касавым фільмам 2012 року, найлепшым касавым фільмам па коміксах, найлепшым касавым супэргеройскім фільмам і найлепшым касавым фільмам студыя Ўолта Дыснэя.

На Rotten Tomatoes фільм атрымаў рэйтынг 92%, на Metacritic — 69/100.

## Крыніцы

## Вонкавыя спасылкі

* Афіцыйная бачына
* 

Катэгорыя:Фільмы 2012 году
Катэгорыя:Фільмы на ангельскай мове
Катэгорыя:Фільмы-баевікі ЗША
Катэгорыя:Фэнтэзійныя фільмы ЗША
Катэгорыя:Навукова-фантастычныя фільмы ЗША
Катэгорыя:Фільмы пра супэргерояў
Катэгорыя:Фільмы ў 3D
Катэгорыя:Фільмы пра ўварваньні іншаплянэцянаў
Катэгорыя:Фільмы Джоса Ўідана
Катэгорыя:Фільмы пра Нямеччыну
Катэгорыя:Фільмы пра Індыю
Катэгорыя:Фільмы пра ЗША
Катэгорыя:Фільмы пра Расею
Катэгорыя:Фільмы з кампутарнай графікай
Катэгорыя:Фільмы IMAX
Катэгорыя:Фільмы кінасусьвету Marvel
Катэгорыя:Кратовыя норы ў культуры і мастацтве